tartuNLP/wikipedia-smugri-20251201 huggingface dataset:
Martin Rutilius

Martin Rutilius (Rudel) (1551 Bad Salzelmen, Saksi-Anhalt, Saksa – 18. tammikuuta 1618 Weimar) oli saksalainen luterilainen pappi ja virsirunoilija.
Rutiliuksesta tiedetään melko vähän. Hän oli papin poika ja kävi koulua Torgaussa sekä opiskeli Wittenbergin ja Jenan yliopistoissa. Vuonna 1575 hän sai papin viran Treuelebenissä ja toimi myöhemmin pappina Weimarissa.
Rutiliuksen kirjoittamista virsistä tunnetuin on "Ach Gott und Herr, wie gross und schwer". Virressä on alkuaan ollut viisi tai kuusi säkeistöä ja sitä on täydentänyt saksalainen pappi Johan Major (Gross). Eräiden lähteiden mukaan virsi olisi kokonaan Majorin kirjoittama, mutta Rutilius on useimpien lähteiden mukaan virren tekijä. Virren teksti on säilynyt hänen käsinkirjoitetussa albumissaan (päiväys 29. toukokuuta 1604) ja siinä on vakuutus että teksti on hänen kirjoittamansa (fecit et propria manu scripsit).
Johann Sebastian Bach on käyttänyt hänen kirjoittamaansa koraalia kantaatissaan BWV 48.
Virsi on käännetty ruotsiksi Turussa 1673 painetussa "Åbopsalmboken"-virsikirjassa. Suomeksi virsi ilmestyi Lohtajan komministerin Johannes Carlanderin käännöksenä vuodelta 1683 ja tuli virsikirjaan vuonna 1701. Se oli Suomen evankelis-luterilaisen kirkon vuoden 1939 virsikirjassa virsi 281 "Ah Herrani, Sydäntäni". Ruotsin kirkon virsikirjassa se on virsi 544 "Ah Herrani, sydämeni jo nääntyy synnin vaivaan" joka pohjautuu Anders Frostensonin muokkaukseen ja on Pekka Kivekkään vuonna 1997 tekemä käännös.
Epäystävällisten maiden luettelo

Epäystävällisten maiden luettelo () on Venäjän ylläpitämä luettelo, jolle se lisää tulkintansa mukaan ”epäystävällisiä” toimia Venäjään kohdistaneita valtioita. Venäjä kohdistaa tiettyjä rajoituksia kyseisiä valtioita kohtaan.
Luettelon maat.
Huhtikuussa 2021 Venäjä ilmoitti, että sen epäystävällisten maiden luettelossa on yhdeksän valtiota: Britannia, Georgia, Latvia, Liettua, Puola, Tšekki, Ukraina, Viro ja Yhdysvallat.
Maaliskuussa 2022 Venäjä uudisti luettelon. Uudessa luettelossa ovat Britannia, Ukraina, Yhdysvallat, kaikki Euroopan unionin jäsenmaat, Albania, Andorra, Australia, Etelä-Korea, Islanti, Japani, Kanada, Liechtenstein, Mikronesia, Monaco, Montenegro, Norja, Pohjois-Makedonia, San Marino, Singapore, Sveitsi, Taiwan ja Uusi-Seelanti. Tässä vaiheessa Georgia ei ollut enää epäystävällisten maiden luettelossa ja samassa yhteydessä Venäjä purki osan Georgiaa vastaan asettamistaan kauppapakotteista. Tässä luetteloinnissa maa joutui luetteloon käytännössä sen perusteella, että se oli asettanut pakotteita Venäjälle sen aloitettua helmikuussa 2022 hyökkäyksen Ukrainaan.
Luetteloinnin vaikutukset.
Kun epäystävällisten maiden luettelo perustettiin huhtikuussa 2021, luetteloinnin ilmoitettiin rajoittavan luetteloitujen valtioiden diplomaattisten edustustojen henkilökunnan määrää Venäjällä. Maiden edustustoihin ei voi palkata venäläisiä. Luetteloa ja sen ehtoja ilmoitettiin voitavan muokata ”tarpeen vaatiessa”.
23. maaliskuuta 2022 Venäjän presidentti Vladimir Putin ilmoitti, että epäystävällisten maiden luetteloon lisätyt maat joutuvat maksamaan Venäjältä ostamansa maakaasun Venäjän ruplilla. Saksan ja Puolan hallituksen edustajien lausuntojen mukaan Putinin vaatimus on sopimusrikkomus. Bulgarian energiaministeri ilmoitti, että maksujen muuttaminen rupliksi on mahdollista järjestää. Alankomaalaisen kaasuyhtiö Enecon edustaja totesi, että heidän sopimuksensa on euroissa eivätkä he suostu muuttamaan kaupankäynnin ehtoja siirtymällä ruplaan. Myös itävaltalainen energiayhtiö OMV ilmoitti, että maksaa tehtyjen sopimusten mukaisesti jatkossakin euroilla. Putin antoi maansa hallitukselle ja keskuspankille viikon aikaa siirtää siirrot rupliin ja määrätä Gazprom muuttamaan sopimukset.
Juridinen perusta.
Venäjälle epäystävällisten maiden luettelo perustettiin Venäjän presidentin määräyksellä 23. huhtikuuta 2021. Presidentti Putin antoi tuolloin määräyksen, jossa säädettiin vastatoimista vieraiden maiden epäystävällisille toimille. Luettelolle lisättävät maat säädettiin Venäjän federaation hallituksen päätettäväksi. Hallitus määritteli epäystävälliset maat asetuksellaan 13. toukokuuta 2021. Se laajensi luetteloa uudella asetuksella 5. maaliskuuta 2022.
Nuija-ankerias

Nuija-ankerias ("Lipogenys gillii") on piikkiankeriaisiin kuuluva kalalaji. Lajia tavataan syvistä vesistä Atlantista ja Tyynestämerestä.
Koko ja ulkonäkö.
Nuija-ankerias voi kasvaa suurimmillaan noin 50 cm pitkäksi. Ruumiinrakenteeltaan kala on ankeriasmainen, pitkä ja ruumis kapenee pyrstöä kohden. Selkäevä on lyhyt ja peräevä on pitkä ulottuen pyrstön kärkeen. Väriltään laji on ruskea tai harmaa.
Levinneisyys ja elintavat.
Nuija-ankeriasta tavataan Atlantin länsiosissa Nova Scotiasta New Jerseyhin ja Tyynessämeressä Japanista Australiaan ja Havaijille. Laji liikkuu useimmiten 600–2 000 metrin syvyydessä. Nuija-ankerias syö pohjassa eläviä selkärangattomia eläimiä.
Johann Christoph Adelung

Johann Christoph Adelung (8. elokuuta 1732 Spantekow, Etu-Pommeri, Preussi – 10. syyskuuta 1806 Dresden, Saksin kuningaskunta) oli saksalainen kielitieteilijä. Hänen on arvioitu olleen vaikutusvaltaisin saksan kielen auktoriteetti ennen Jacob Grimmiä.
Elämä.
Adelung opiskeli Anklamin ja Klosterbergenin kouluissa sekä Hallen yliopistossa. Hän toimi lukion opettajana Erfurtissa vuosina 1759–1761 ja omistautui sen jälkeen Leipzigissa mitä moninaisimmille julkaisutoiminnoille ja tieteelliselle kirjoittamiselle. Vuonna 1787 hänet nimitettiin Saksin kruunun kirjastonhoitajaksi Dresdeniin, jossa hän asui kuolemaansa saakka 10. syyskuuta 1806. Hän keskittyi saksan kieleen, ja vaikka hän oli enemmänkin keräilijä ja järjestäjä kuin tutkija, hänestä tuli alan auktoriteetti epätavallisen ahkeruutensa ja metodisen logiikkansa ansiosta. 
Hänen laaja sanakirjansa "Versuch eines vollständigen grammatisch-kritischen Wörterbuchs der hochdeutschen Mundart" (viisi nidettä, 1774–1786) oli erittäin arvostettu, ja sitä pidettiin saksan kielen standardina 1800-luvun puoliväliin asti, aivan kuten hänen kielioppi-, tyyli- ja oikeinkirjoitusoppaansa hallitsivat pitkään saksan oppikirjoja. 
Adelungin tunnusmerkkinä oli kielellinen korrektius, ja sen mittapuuksi hän asetti yksipuolisesti Meissenin kaupungin ympäristössä puhutun murteen. Hänellä oli suuri kyky löytää sääntöjä kielten käytöstä. Adelung aloitti kokoelman kaikista maailman kielistä, "Mithridates oder allgemeine Sprachenkunde", niteellä I (Aasian kielet, 1806). Johann Severin Vater täydensi sitä kolmessa niteessä. Adelungin hyvin lukuisista teoksista voidaan lisäksi mainita "Deutsche Sprachlehre für Schulen" (Berliini, 1781) ja aikakauslehti "Magazin für die deutsche Sprache" (Leipzig, 1782–1784).
Armon loppu

Armon loppu on suomalaisen metalliyhtye Kuoleman Gallerian kolmas studioalbumi. Albumi julkaistiin 18. helmikuuta 2022.
The Black Market

The Black Market on Rise Againstin 15. heinäkuuta 2014 julkaistu albumi.
William Blackstone

William Blackstone (10. heinäkuuta 1723 Lontoo – 14. helmikuuta 1780 Wallingford. Englanti) oli englantilainen lakimies, jonka näkemyksillä oli suuri vaikutus Englannin ja Yhdysvaltojen oikeusjärjestelmien ja -käytäntöjen kehitykseen.
Elämä ja ura.
Blackstone lähetettiin 15-vuotiaana Oxfordin Pembroke Collegeen. Hän omistautui vuodesta 1746 alkaen lakimiehen ammatin harjoittamiselle, mutta ei saanut suurta menestystä, minkä vuoksi hän alkoi sen sijaan luennoida Oxfordissa englantilaisesta oikeudesta, mikä herätti niin paljon huomiota, että lahjoituksin perustettiin professuuri, ja Blackstone nimitettiin sen ensimmäiseksi viranhaltijaksi vuonna 1758. Hänen opetuksensa lisäsi hänen mainettaan lakimiehenä, ja Blackstonesta tuli kruunun asianajaja vuonna 1763 ja hänet nimitettiin tuomariksi vuonna 1770, missä tehtävässä hän pysyi kuolemaansa saakka. Hän oli myös parlamentin alahuoneen jäsen vuosina 1761–1766 ja 1768–1770.
Blackstone julkaisi 1750-luvulla useita oikeudellisia teoksia, mutta maailmanmaineeseen hänet toivat hänen luentonsa, jotka julkaistiin vuosina 1765–1769 nimellä "Commentaries on the Laws of England". Hänen elinaikanaan julkaistiin kahdeksan painosta, ja seuraavien kuudenkymmenen vuoden aikana uusia painoksia julkaistiin säännöllisesti. Vaikka Blackstonella ei ollut juurikaan syvällistä juridista koulutusta ja vaikka hän oli enemmän huolissaan lain muodon kuin sisällön kysymyksistä, hänen teostensa vaikutus on ollut valtava. Hän esittelee teoksessa usein viitatun yhteenvedon Englannin "kirjoitetusta" ja "kirjoittamattomasta" laista.
Hänen mielipiteeseensä viitattiin pitkään ja usein englantilaisten tuomioistuinten päätöksissä. Hänen teoksensa muodosti vielä 1900-luvulla edelleen epäsuorasti englantilaisten ja amerikkalaisten lakimiesten koulutuksen perustan. Teos oli yksi tärkeimmistä lähteistä, kun Yhdysvaltain perustuslakia kirjoitettiin, ja vielä 1900-luvulla Yhdysvaltain korkein oikeus viittasi tuomioissaan Blackstonen luentoihin.
Blackstonen näkemykset Englannin perustuslain erinomaisuudesta, hänen esityksensä kuninkaallisesta prerogatiivista ja ennen kaikkea hänen yleinen konservatiivisuutensa herättivät kuitenkin kritiikkiä, joista Jeremy Benthamin hyökkäys Blackstonea vastaan kirjassaan "Fragment on government" (1776) on tunnetuin.
Parsinta

Parsinta eli parsiminen on menetelmä, jolla korjataan yleensä langasta tehtyjä vaatteita ja asusteita eli neuleita. 
Menetelmät.
Parsimiseen on useita tekniikoita: pykäpistot, ristikkopaikat ja ketjupistoparsinta. Vaatteen voi parsia myös neulotulla paikalla.
Parsimalla voi korjata esimerkiksi villasukan pohjia tai kantapäitä tai neuleiden kuluneita kainaloita tai kyynärpäitä tai lapasia. Parsimisen avulla vaatteen käyttöikää voidaan pidentää.
Aiemmin haluttiin usein tehdä mahdollisimman huomaamatonta parsintaa, nykyään parsinnalla voidaan ikäänkuin koristella neuleita. Vaatteen parsiminen kannattaa aloittaa heti, kun siinä huomaa kulumista.
Työvälineet.
Parsinnassa tarvitaan pyöreäpäistä parsinneulaa eli kanavaneulaa, saksia ja parsinlankaa. Langan on hyvä olla samantyyppistä ja -paksuista, kuin neuleessa on muutenkin käytetty, värillä ei kuitenkaan ole väliä. Sukissa lanka joutuu koetukselle, joten tekokuidulla vahvistetut langat kestävät paremmin.
Parsimisen apuna voidaan käyttää myös parsintasientä. Korjattavan vaatteen sisään asetetaan parsinsieni ja vaate kiristetään lakin ympärille niin, että työskentely helpottuu. Parsinsienen sijaan voidaan käyttää myös pyöreää kauhaa, sileää palloa, hehkulamppua tai pientä muovipulloa.
Tunnustuksia.
Käsi- ja taideteollisuusliitto Taito valitsi parsimisen ja paikkaamisen vuoden 2021 käsityötekniikaksi.
Azione

Azione on italialainen liberaali puolue. Se irtautui virallisesti Demokraattisesta puolueesta vuonna 2019 ja on sittemmin liikkunut kohti poliittista keskustaa. 
Historia.
Alkujaan puolue tunnettiin nimellä "Siamo Europei". Nimi tuli erillisestä vaaliohjelmasta, jota Demokraattiseen puolueeseen kuulunut Carlo Calenda alkoi käyttää omassa EU-vaalikampanjanssaan vuonna 2019. Calenda sai yli 270 000 ääntä ja tuli valituksi Demokraattisen puolueen listalta. Syyskuussa 2019 hän kuitenkin jätti Demokraattisen puolueen ja ilmoitti rakentavansa Siamo Europei -ohjelman ympärille uuden liberaalin ja edistysmielisen puolueen. Marraskuussa 2019 Calenda ilmoitti jättävänsä myös Europarlamentin S&amp;D-ryhmän, koska Demokraattinen puolue ilmoitti menevänsä hallitukseen Viiden tähden liikkeen kanssa.
Calendan mukana Demokraattisesta puolueesta lähti myös Matteo Richetti, joka äänesti uuden hallituksen luomista vastaan. Richetti ilmoitti lähtönsä yhteydessä aikovansa tukea Calendan uutta poliittista liikettä. Virallisesti Azione perustettiin 21. syyskuuta 2019, jolloin se myös rekisteröityi italialaiseksi puolueeksi.
Tammikuussa 2022 Azione perusti poliittisen liiton +Europan kanssa. Tavoitteena on voittaa 10 % äänistä seuraavissa parlamenttivaaleissa. Helmikuussa 2022 puolueen puheenjohtajaksi valittiin senaattori Matteo Richetti ja puoluesihteeriksi Calenda.
Ideologia ja näkemyksiä.
Puolueen ideologiaan kuuluvat liberalismi ja edistysmielisyys. Lisäksi puolue on EU-myönteinen. Poliittiselta kirjoltaan Azionea on luonnehdittu keskustalaiseksi tai keskusta-vasemmistolaiseksi puolueeksi.
Puolue on vuodesta 2021 lähtien istunut Uudistuva Eurooppa -parlamenttiryhmässä Euroopan parlamentissa.
Wolves (Rise Against)

Wolves on Rise Againstin 9. kesäkuuta 2017 julkaistu albumi.
Nowhere Generation

Nowhere Generation on Rise Againstin 4. kesäkuuta 2021 julkaistu albumi.
Lammassaari (Helsinki)

Lammassaari on saari Vanhankaupunginselällä Helsingissä. Se kuuluu Viikinrannan osa-alueeseen, ja saari on osa Viikin–Vanhankaupunginselän luonnonsuojelualuetta. Saareen on yhteys mantereelta pitkospuita pitkin. Nimestään huolimatta saarella ei ole lampaita vaan niitä on viereisessä Kuusiluodossa.
Vuonna 1904 Raittiusyhdistys Koitto hankki saaren kesäsiirtolaksi jäsenistölleen.
Walla Wallan piirikunta

Walla Wallan piirikunta () on Yhdysvaltojen Washingtonin osavaltiossa sijaitseva piirikunta. Sen väkiluku oli 62 584 vuonna 2020. Piirikunnan hallintokeskus on Walla Wallan kaupunki. Piirikunta on perustettu vuonna 1854.
Väestö.
Vuonna 2020 Walla Wallan piirikunnan 62 584 asukkaasta valkoisia oli 91,4 %, mustia 2,2 %, aasialaisia 1,7 % ja alkuperäisasukkaita 1,4 %. Vuonna 2019 19,5 % asukkaista puhui kotonaan jotain muuta kieltä kuin englantia ja 9,4 % asukkaista oli syntynyt ulkomailla.
Astor (suku)

Astor-suku on yhdysvaltalainen miljonääri- ja lahjoittajasuku, joka on tullut tunnetuksi muun muassa New Yorkin Astor-kirjastosta ja Waldorf-Astoria Hotellista. Astorian kaupunki on saanut nimensä Astor-sukunimestä. Suvun jäseniin kuuluvat muun muassa:
Anne Louise Ashley-Greenstreet

Anne Louise Ashley-Greenstreet (17. helmikuuta 1835 – ?) oli englantilainen kirjailija.
Ashley-Greenstreetin elämästä ei ole säilynyt paljoa tietoja. Hän oli kotoisin Sheffieldistä, ja hänen isänsä oli koulumestari. Hän solmi avioliiton 41-vuotiaana.
Yksi hänen kirjoittamansa hengellinen laulu on säilynyt, vuonna 1871 julkaistu ”A little talk with Jesus”. Tämä tieto on säilynyt John Julianin vuonna 1907 julkaisemassa sanakirjassa "A Dictionary of Hymnology", jonka mukaan Ashley-Greenstreetin kirjoittama suosittu laulu ”A little talk with Jesus” oli ilmestynyt otsikolla ”In affliction” (Ahdingossa) hänen runokokoelmassaan "Heart Yearnings after Home" vuonna 1871. Vuoden 1880 laitoksessa runon nimi oli ”Communion”.
Laulu on ilmestynyt ruotsiksi vuonna 1880 Lina Sandellin kääntämänä Korsblomman-kalenterissa, jossa laulu oli merkitty Sandellin kirjoittamaksi vuonna 1879. Laulu on Ruotsin kirkon virsikirjan ekumeenisessa osassa virsi 207 ”En liten stund med Jesus”. Suomeksi laulu on julkaistu vuonna 1924 ilmestyneessä Ruotsin kirkon suomenkielisessä virsikirjassa numerolla 248 ”Jeesuksen kanssa hetki, Se kaiken tasoittaa”, ja laulun tekijäksi on merkitty Lina Sandell-Berg. Vuoden 2002 virsikirjassa sen käännös ”Vain hetki Herran kanssa se mielen tyynnyttää” on Anna-Maija Raittilan uusi suomennos vuodelta 1999. 
Laulu on suomeksi myös "Hengellinen laulukirja" -kirjassa laulu 473 ”Jeesuksen kanssa hetki, Se mieltä virvoittaa” ja "Siionin kannel" -kirjassa laulu 126, ”Vain hetki Herran kanssa, se mielen rauhoittaa” (suomennos Johanna Ailio).
Avoin tiedostomuoto

Avoin tiedostomuoto tai avoin tiedostoformaatti () on tiedostomuoto, jonka on avoimesti ilman kaupallista ohjelmaa kenen tahansa saatavilla ja hyödynnettävissä oleva spesifikaatio. Spesifikaatio on lisensoitu avoimella lisenssillä.
Avoimen tiedostomuodon ansiosta tiedostoja voi avata ja käyttää useissa ohjelmissa. Jos esimerkiksi luodaan tekstitiedosto jollakin tekstieditorilla, sen voi avata myös monella tekstinkäsittelyohjelmalla. Sitä vastoin suljettuun tiedostomuotoon tallennetun tiedoston voi avata mielekkäästi vain tiedostomuotoa hallinnoivan tahon sääntelemillä ohjelmilla. Esimerkiksi suljetussa .PAGES-muodossa olevia tiedostoja voi avata vain Apple Pages -ohjelmalla.
2000-luvun alkuvuosina tietotekniikassa alettiin yhä enemmän siirtyä avoimiin tiedostomuotoihin. Avoimien tiedostomuotojen, kuten OpenDocument, käyttö on kasvanut, ja esimerkiksi Adobe teki vuonna 2017 PDF:stä avoimen tiedostomuodon. PDF:n spesifikaatioita hallinnoi ja ylläpitää nyt kansainvälinen standardointijärjestö International Organization for Standardization (ISO). Suomessa, muualla Euroopassa ja enimmäkseen muualla maailmassakin on julkishallinnossa suosituksia ja ohjeistuksia avoimien tiedostomuotojen käyttämiseksi. Tehtävää on kuitenkin edelleen.
Hidroparkin metroasema

Hidropark () on yksi Kiovan metron asemista. Se avattiin 5. marraskuuta 1965.
Mykola Horbal

Mykola Horbal ( 10. syyskuuta 1940Volovets (Wołowiec), Gorlicen piirikunta, Galitsia, Puola) on ukrainalainen runoilija, muusikko, opettaja, säveltäjä, toisinajattelija ja poliitikko.
Horbalin lemkolainen talonpoikaisperhe pakkosiirrettiin 1945, kun Neuvostoliiton aikana Puolassa ja Ukrainassa tehtiin laajoja väestönsiirtoja. Heidät asutettiin ensin Harkovan alueelle, josta he muuttivat 1947 Letiachen kylään Ternopilin alueelle. Horbal suoritti 1963 musiikinopettajan tutkinnon ja sen jälkeen opetti Borštšivissa ja johti siellä kahta yhtyettä. Hän jatkoi välillä musiikinopiskelua ja aloitti 1970 opettamisen Borštšivissa uudelleen. Hän aloitti myös runojen kirjoittamisen ja säveltämisen.
Horbal pidätettiin 1970 samizdat-kirjallisuuden levittämisestä ja neuvostovastaisen runouden kirjoittamisesta. Seuraavana vuonna hän sai tuomittiin viiden vuoden vankeustuomion ja kahden vuoden karkotustuomion. Hän suoritti tuomionsa leirillä Mordvassa ja Permissä ja osallistui leireillä poliittisten vankien järjestämiin mielenosoituksiin. Horbal laati yhdessä Zinoviy Antoniukin kanssa leirioloista raportteja, jotka salakuljetettiin ulkomaailmaan.
Horbal joutui 1975 karkotukseen Parabelin kylään Tomskin alueelle. Karkotuksen päättyessä Ukrainan Helsinki-ryhmän (UHG) toiminta oli päättymässä, sillä sen jäsenistä suurin osa oli vangittu. Hän meni 1977 Kiovaan tarkoituksena liittyä UHG:hen mutta ei ollut kuitenkaan julkinen jäsen. Hän auttoi vangittuja toisinajattelijoita ja heidän perheitään ja huolehti UHG:n aineiston salakuljettamisesta ulkomaille. Hänet pidätettiin 1979 tekosyyn varjolla ja tuomittiin 1980 viiden vuoden vankeuteen pakkotyöleirille. Leiriaikana hän kirjoitti runoja, joita salakuljetettiin ulos leiriltä ja julkaistiin ulkomailla.
Juuri ennen tuomion päättymistä Horbal tuomittiin uudestaan, nyt kahdeksan vuoden vankeuteen ja kolmen vuoden karkotukseen "erityisen vaarallisena rikoksenuusijana". Vuodesta 1985 alkaen hän suoritti tuomiota Permissä erikoistyöleirillä. Hänet armahdettiin 1988 ja siirrettiin Kiovaan, missä hänet vapautettiin virallisesti.
Horbal liittyi saman tien Ukrainan perestroikan aikaiseen toimintaan. Hän oli Ukrainan Helsinki-ryhmän toimeenpanevan komitean jäsen ja 1990–1994 Ukrainan republikaanisen puolueen Kiovan osaston päällikkö ja samaan aikaan Kiovan kaupunginvaltuuston jäsen. Hän oli 1997 perustetun Republikaanisen kristillisen puolueen perustajajäsen.
Horbal on kirjoittanut kuusi kirjaa, joista kaksi ensimmäistä pakkotyöleiriaikana. Esikoisteos, kuvitettu runokokoelma "Kolomyika dlia Andriika", ilmestyi New Yorkissa 1981, ja hän on omistanut sen pojalleen. Toinen, "Detali pištanoho hodynnyka" ilmestyi New Yorkissa 1983 ja sisältää runoja ja lauluja. Hän on kirjoittanut myös kaksi muistelmateosta ja kaksi romaania. Hän on saanut runouteensa vaikutteita ukrainalaiselta runoilijalta Bohdan Ihor Antonytšilta.
Horbalille on myönnetty Vasyl Stusin palkinto.
Millerovon lentotukikohta

Millerovon lentotukikohta () eli Millerovon sotilaslentokenttä (), on Venäjän Rostovin alueella, maanteitse noin 10 kilometriä Millerovon kaupungin keskustasta länsiluoteeseen sijaitseva, Venäjän ilmavoimien käyttämä sotilastukikohta. Sieltä on noin 20 kilometriä Ukrainan Luhanskin alueen rajalle.
Millerovon lentotukikohdassa toimii Venäjän Eteläisen sotilaspiirin 1. yhdistetyn ilmadivisioonan alainen 31. hävittäjälentorykmentti. Rykmenttiin kuuluu kaksi lentuetta Suhoi Su-30SM -hävittäjiä, yhteensä 24 lentokonetta. Aiemmin rykmentti lensi Mikojan MiG-29-hävittäjillä.
Lentotukikohta on osallistunut Itä-Ukrainan sotaan jo vuonna 2014. Tuolloin (2014) uutisoitiin myös mahdollisuudesta, että Venäjä toisi Mikojan MiG-31 -lentokoneita tukikohtaan tukemaan osallistumistaan Itä-Ukrainan sotaan. Venäjän ryhdyttyä laajempaan hyökkäyssotaan helmikuussa 2022, kahden ilmeisesti Ukrainan puolelta ammutun ohjuksen uutisoitiin osuneen 25. helmikuuta 2022 aamulla Millerovon lentotukikohtaan, tuhoten siellä 1-2 kappaletta Suhoi Su-30 -lentokoneita. Venäjä eikä Ukrainakaan ole virallisesti kommentoinut tätä sosiaalisen median kautta levinneiden videoiden osoittamaa sotatapahtumaa, josta myös Rostovin alueen viestimet ovat uutisoineet.
Pavone Canavese

Pavone Canavese () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 3 680 asukasta.
Rouvres-sous-Meilly

Rouvres-sous-Meilly on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 36 kilometriä Beaunen kaupungista luoteeseen.
Kunnan keskustassa oleva Saint-Aignanin kirkko on rakennettu 1400-luvulla, ja sitä kunnostettiin 1700- ja 1800-luvuilla. Kirkon kellotorni on rakennettu tuffista. Kirkko on yhteinen naapurikunta Meilly-sur-Rouvresin kanssa. Samoin ovat kirkkoa vastapäätä tien toisella puolella olevat kunnantalo ja koulu, jotka ovat Meilly-sur-Rouvresin kunnan puolella.
Ruostelampi (Autionperä, läntinen)

Ruostelampi on Keski-Suomessa Kivijärvellä Autionperä lähellä sijaitseva järvi. Järven kaakkoispuolella on samanniminen, mutta suurempi Ruostejärvi.
Maantietoa.
Järven pinta-ala on 2,9 hehtaaria, se on 300 metriä pitkä ja 150 metriä leveä. Siinä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuus on 0,05 miljoonaa kuutiometriä. Sen keskisyvyys on 1,8 metriä ja suurin syvyys on 3 metriä. Järven rantaviivan pituus on 700 metriä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Kivijärven–Vuosjärven alueella (14.44), jonka Leukunjoen valuma-alueeseen (14.448) järvi kuuluu. Järven vedenpinnan korkeus on 172 metriä mpy.
Jane Eliza Leeson

Jane Eliza Leeson (1808 Wilford, Nottinghamshire, Englanti – 18. marraskuuta 1881 Leamington, Warwickshire) oli englantilainen kirjailija ja erityisesti lasten virsien runoilija.
Leeson oli katolis-apostolisen kirkon jäsen, mutta myöhemmällä iällään hän liittyi katoliseen kirkkoon. Leesonin varhaisin tunnettu teos on lastenlaulujen kokoelma "Infant Hymnings". Hän on julkaissut useita lapsille tarkoitettuja hengellisten laulujen kokoelmia.
Katolisen papin Henry Formbyn julkaisemassa "Catholic Hymns arranged in order for the principal Festivals, Feasts of Saints, and other occasions of Devotion throughout the Year" vuodelta 1853 julkaistiin Leesonin englanninkielinen käännös “Christ the Lord is Risen Today" keskiaikaisesta Wipo Burgundilaisen kirjoittamasta sekvenssistä "Victimae Paschali laudes immolent Christiani". Vuonna 1864 julkaistussa kokoelmassa "Hymns for the Use of the Churches" julkaistiin viisi Leesonin kirjoittamaa hymniä ja neljä käännöstä latinankielisistä hymneistä.
Leesonin "Christ the Lord is Risen Today" -hymni on Ruotsin kirkon virsikirjassa virsi 151 "Denna dag stod Kristus opp" Britt G. Hallqvistin kääntämänä. Vuoden 2002 suomenkielisessä virsikirjassa se on Pekka Kivekkään vuonna 1998 kääntämänä "Tänään Kristus noussut on." Virren sävelmä on Robert Williamsin sävelmä vuodelta 1817.
"Christ the Lord is risen today" on myös alkusanat toiselle pääsiäisajan hymnille, joka on Charles Wesleyn vuonna 1739 kirjoittama virsi "Surrexit Christus hodie" -hymnin pohjalta ja julkaistu "Lyra Davidica" -kokoelmassa.
Märkänäppylä

Märkänäppylä eli finni, mätänäppylä tai märkänäppy on näppylä, joka syntyy iholle, kun talirauhastiehyen tukkiva komedo, talimassan ja sarveismassan muodostama ihomato, tulehtuu. Tällöin syntyy punainen ja paksu näppylä, jolla voi olla märkänen huppu.
Talirauhasen tulehduksen aiheuttaa "Propionibacterium acnes" -bakteeri, mutta myös "Malassezia"-rasvahiivoilla on luultavasti osuutta tulehdukseen. Märkänäppylöitä esiintyy tavallisessa eli märkänäppyläisessä aknessa, joka on vaikeampi kuin komedoakne mutta lievempi kuin kystinen akne ja onteloakne. Märkänäppylöitä tulee yleisimmin kasvoihin, yläselkään ja rintakehään. Niitä esiintyy etenkin murrosikäisillä ihmisillä. Murrosiässä sukupuolirauhaset alkavat tuottaa kiihtyvällä tahdilla sukupuolihormoneita. Mieshormonit yhdistyvät talirauhasen mieshormonireseptoreihin ja saavat talirauhassolun tuottamaan erittäin runsaasti talia, mikä voi aiheuttaa tiehyen tukkeutumisen ja tulehduksen.
Jos tiehyttä ei saada ajoissa auki, bakteereita ja sarveiskertymiä valuu alaspäin verinahkaan, eikä tulehdusta enää voi hoitaa ulkopuolelta. Kun puolustajasolut ja siivooja-syöjäsolut ovat parantaneet tällaisen tulehduksen, jäljelle jää usein arpi.
Märkänäppylän puristaminen voi työntää sen sisällön syvemmälle tai tuoda ihoon lisää bakteereita likaisista sormista. Turvallisempaa on levittää näppylää kevyesti painelemalla, jolloin se saattaa joskus tyhjentyä painumatta syvemmälle.
Putler

Putler (; myös Vladolf Putler tai Vladolph Putler) on halventava neologismi, joka muodostui yhdistämällä Venäjän presidentin Vladimir Putinin ja Saksan diktaattorin Adolf Hitlerin nimet. Sitä käytetään usein iskulauseessa ”Putler Kaput!” (; ) ja Putinin vastustajilla. Termillä on negatiivinen konnotaatio.
Pilkkanimitystä on Venäjällä käytetty Putinin ja Hitlerin rinnastusten yhteydessä esimerkiksi seinäkirjoituksissa ainakin Georgian sodasta 2008 alkaen ja sen jälkeen Krimin miehityksen 2014 aikaan. Putinia vastustavat mielenosoittajat kaikkialla maailmassa ovat käyttäneet nimitystä myös Ukrainan sodan 2022 yhteydessä.
Sanan alkuperä.
Venäläisen kielitieteilijän Boris Sharifullinin mukaan sana ”Putler” syntyi Venäjällä. Ranskalaisen historioitsija Marlène Laruellen mukaan sanan keksi ukrainalainen lehdistö.
Sanan käyttö.
Sana ”Putler” yleistyi Venäjän ja Ukrainan konfliktin yhteydessä. Venäläisten saksankielisen iskulauseen "Putler Kaputtin" käyttö edustaa kielenvaihtoa erityisenä peliasemana, mikä luo vaikutelman, että nämä sanat ovat ulkomaalaisen henkilön käytössä, mutta silti venäläisille ymmärrettäviä sanoja.
Stadio Ennio Tardini

Stadio Ennio Tardini (myös Il Tardini) on Italian Parmassa sijaitseva jalkapallostadion, joka on valmistunut vuonna 1923. Stadion on Parma FC:n kotikenttä. Myös Italian jalkapallomaajoukkue on pelannut stadionilla kahdeksan A-maaottelua. Stadion on nimetty seuran entisen puheenjohtajan Ennio Tardinin (1879–1923) mukaan.
Petteri Kajanmaa

Petteri Kajanmaa (s. 1966 Helsinki) on suomalainen eversti, joka vuodesta 2019 lähtien toimi Maanpuolustuskorkeakoulun sotataidon laitoksen johtajana. Hän siirtyi vuonna 2022 Naton palvelukseen yliesikuntaan Belgiaan kahdesta kolmeen vuotta kestävään tehtävään, jossa suunnitellaan Suomen puolustuksen Nato-yhteensopivuutta.
Työura.
Kajanmaa suoritti yleisesikuntaupseerin tutkinnon vuonna 1999 ja everstiksi hänet ylennettiin 2017. Hän on toiminut muun muassa sotilastarkkailijaoperaation apulaiskomentajana YK:n operaatiossa (UNTSO) Lähi-idässä, opiskelijana Army War Collegessa Yhdysvalloissa, monikansallisen prikaatin apulaiskomentajana Libanonissa (UNIFIL) sekä opettajana ja pääopettajana Maanpuolustuskorkeakoululla. 
Hän on ollut aktiivisesti mukana Upseeriliiton toiminnassa, toimien muun muassa sen hallituksessa. Vuonna 2009 liitto valitsikin hänet Vuoden upseeriksi.
Kivijärvi (Kannonkoski, Mannilankylä)

Kivijärvi on Keski-Suomessa Kannonkoskella Mannilankylä lähellä sijaitseva järvi.
Maantietoa.
Järven pinta-ala on 2,0 hehtaaria, se on 450 metriä pitkä ja 100 metriä leveä. Siinä ei ole kartan mukaan saaria. 
Järvi on luodattu ja siitä on julkaistu syvyyskartat. Järven tilavuus on 0,085 miljoonaa kuutiometriä. Sen keskisyvyys on 0,4 metriä ja suurin syvyys on noin yksi metriä. Järven rantaviivan pituus on 900 metriä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Kivijärven–Vuosjärven alueella (14.44), jonka Pudasjärven alueeseen (14.442) järvi kuuluu. Järven vedenpinnan korkeus on 165,5 metriä mpy.
Stadio Marcantonio Bentegodi

Stadio Marcantonio Bentegodi on Italian Veronassa sijaitseva urheilustadion, joka on valmistunut vuonna 1963. Stadion on Hellas Veronan kotikenttä ja Bardolino Verona pelaa stadionilla Naisten Mestarien liigan otteluita. Vuoteen 2021 saakka Stadio Marcantonio Bentegodi oli myös Chievo Veronan kotikenttä. Vuoden 1990 jalkapallon MM-kilpailuissa stadionilla pelattiin neljä ottelua. Stadion on nimetty veronalaisen urheiluvaikuttajan Marcantonio Bentegodin (1818–1873) mukaan.
Operaatio Storax

Operaatio Storax oli 47 ydinkokeen sarja, joka toteutettiin vuosina 1962-1963 Nevadan koealueella Yhdysvalloissa. Suurin laukaistu ydinräjähde oli 115 kilotonnia voimakkuudeltaan. Kaikki sarjan ydinkokeet toteutettiin maan alla, sekä ensi kertaa Yhdysvaltain historiassa tällä tavoin. Tätä edeltävästi oli ainakin Operaatio Plumbbobissa toteutettu maanalaisia ydinkoeräjäyksiä.
Kalle Varis

Kalle Varis (s. 11. maaliskuuta 2004 Imatra) on suomalainen jääkiekkomaalivahti, joka edustaa Mestis-joukkue Kiekko-Vantaata.
Ura.
Seuraura.
Varis on Imatran Ketterän kasvatti. Kaudeksi 2018–2019 hän siirtyi Saimaan Palloon ja Ketterän C-nuorten yhdistelmäjoukkueeseen. Kaudella 2019–2020 Varis pelasi sen lisäksi myös seurojen omissa B-juniorijoukkueissa. Kauden 2020–2021 hän pelasi suurimmaksi osaksi SaiPan U18-joukkueessa. Varis palkittiin kauden päätteeksi U18 SM-sarjan parhaana maalivahtina Jarmo Myllys -palkinnolla ja hänet valittiin ensimmäiseen tähdistökentälliseen. Varis pelasi myös kaksi ottelua SaiPan U20-joukkueessa. Hän puki kauden aikana myös Ketterän Mestis-joukkueen paidan, mutta Varis ei kuitenkaan saanut peliaikaa.
Huhtikuussa 2021 Varis teki SaiPan kanssa 2+2-vuotisen SM-liigasopimuksen. Hän pelasi kauden 2021–2022 suurimmaksi osaksi seuran U20-joukkueessa, mutta Varis esiintyi myös SaiPan ja Ketterän U18-yhdistelmäjoukkueessa. 22. helmikuuta 2022 hän debytoi lainalla Ketterän Mestis-joukkueen maalinsuulla vierasottelussa Kooveeta vastaan, jolloin Varis torjui joukkueelle 4–5-voiton. Ensimmäisen ja kauden ainoaksi jääneen SM-liigaottelunsa hän pelasi SaiPassa runkosarjan päätöskierroksella 22. maaliskuuta 2022 Turun Palloseuraa vastaan. Varis torjui ottelussa 17 kertaa ja hän päästi taakseen neljä maalia, kunnes Variksen tilalle SaiPan maalinsuulle ottelun kolmanteen erään vaihdettiin Cody Porter. Joukkue hävisi ottelun lopulta lukemin 0–5.
Kauden 2022–2023 Varis aloitti SaiPa aloitti U20-joukkueessa. Loppukaudella hän sai tililleen kaksi SM-liigaottelua, kun Niclas Westerholm oli siirtynyt Oulun Kärppiin ja Jere Huhtamaa oli sivussa. SaiPan kauden päätyttyä maaliskuussa 2023 seura lainasi hänet loppukaudeksi Ketterän Mestis-joukkueeseen. Varis pelasi siellä yhden runkosarjaottelun. Myös 2023–2024 hän pelasi pääosin SaiPan U20-joukkueessa. Varis pelasi myös yhden SM-liigaottelun.
Kaudeksi 2024–2025 Varis palasi Mestikseen ja siirtyi vuoden mittaisella sopimuksella Kiekko-Vantaaseen.
Maajoukkueura.
Varis on pelannut yhden nuorten ja yhden poikien maaottelun. Hän edusti myös nuorten olympiakisoissa 2020 Sveitsin Lausannessa useiden eri maiden jääkiekkoilijoista koottua Mustaa joukkuetta 3 vs 3 -turnauksessa.
Muuta.
Varis opiskelee Imatran yhteislukiossa.
Stadio San Filippo

Stadio San Filippo–Franco Scoglio on Italian Messinassa sijaitseva jalkapallostadion, joka on valmistunut vuonna 2004. Se on ACR Messinan kotikenttä. Italian jalkapallomaajoukkue on pelannut Stadio San Filippolla yhden ottelun marraskuussa 2004, jolloin se kohtasi ystävyysottelussa Suomen. Stadion on nimetty San Filippon kaupunginosan sekä jalkapallovalmentaja Franco Scoglion mukaan.
Anna Johansson

Anna Frida Wiktoria Johansson (s. 29. toukokuuta 1971 Göteborg) on ruotsalainen sosiaalidemokraattisen puolueen poliitikko. Hän on istunut valtiopäivillä vuodesta 2014 ja toimi Ruotsin infrastruktuuriministerinä vuosina 2014–2017. Hän joutui eroamaan ministerinvirasta Ruotsin kuljetushallituksen it-skandaalin yhteydessä.
Yksityiselämä.
Johansson on naimisissa ja hänellä on neljä lasta.
Johanssonin isä Göran Johansson (1945–2014) oli myös sosiaalidemokraatti ja toimi Göteborgin kunnanhallituksen puheenjohtajana vuosina 1988–1991 sekä 1994–2009.
Nicola Renzi

Nicola Renzi (s. 18. kesäkuuta 1979) on sanmarinolainen poliitikko, joka on toiminut maansa kapteenivaltionhoitajana sekä ulkoministerinä.
Tausta ja yksityiselämä.
Renzi on syntynyt vuonna 1979 Città di San Marinossa. Renzi opiskeli klassisia kieliä Bolognan yliopistossa ja on sittemmin täydentänyt opintojaan arkeologialla ja yleisellä kielitieteellä Pariisissa. Vuosina 2003–2004 hän opetti latinaa ja kreikkaa San Marinon lyseossa. Vuonna 2013 hän väitteli tohtoriksi San Marinon tasavallan yliopistosta pääaineenaan historia. Hänen väitöskirjansa käsitteli Senecan politiikkaa.
Renzi on naimisissa Valeria Ugolinin kanssa. Parilla on yksi poika. Renzi on aktiivinen San Marinon Rotary -klubissa, Dante Alighieri -seurassa sekä Italialaisen ruokakulttuurin akatemiassa.
Poliittinen ura.
Renzi lähti mukaan politiikkaan liittymällä vuonna 2009 Allianza Popolare -puolueen jäseneksi. Hänet valittiin ensimmäisen kerran suur- ja yleisneuvostoon vuonna 2012. Allianza Popolaren tilalle perustettiin vuonna 2013 Tulevaisuuden tasavalta -puolue, jonka perustajajäsen Renzi on.
Syyskuussa 2015 Renzi valittiin kapteenivaltionhoitajan virkaan yhdessä Lorella Stefanellin kanssa. Heidän puolivuotinen toimikautensa alkoi 1. lokakuuta samana vuonna.
Joulukuussa 2016 Renzi nimitettiin maansa ulkoministeriksi. Häntä seurasi virassa Luca Beccari tammikuussa 2020.
Meilly-sur-Rouvres

Meilly-sur-Rouvres on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 37 kilometriä Beaunen kaupungista luoteeseen.
Kunnan palvelut on jaettu naapurikunta Rouvres-sous-Meillyn kanssa. Saint-Aignanin kirkko on Rouvres-sous-Meillyn kunnan puolella, kun taas kunnantalo ja koulu ovat Meilly-sur-Rouvresin kunnan puolella. Käytännössä kunnilla on yhteinen keskusta.
Maissana

Maissana on Italiassa Ligurian alueen La Spezian maakunnassa sijaitseva kunta. Maissanassa on noin 600 asukasta (2021).
Džankoin lentotukikohta

Džankoin lentotukikohta (, ) eli Džankoin sotilaslentokenttä (, ) (ICAO: UKFY) on Ukrainan Krimin autonomisen tasavallassa, Džankoin kaupungin kyljessä, vain kaksi kilometriä kaupungin keskustasta kaakkoon sijaitseva sotilastukikohta. Vuodesta 2014 se on ollut osa Venäjän miehittämää Krimin niemimaata. Eurooppatie E105 ohittaa tukikohdan sen luoteispuolelta ja E97 tekee mutkan kiertäen tukikohdan sen pohjois- ja itäpuolitse.
Džankoin lentotukikohdassa toimi joulukuussa 2021 Venäjän 39. helikopterirykmentti (39 VP). Siihen kuuluu yksi lentue Kamov Ka-52 -koptereita, toinen lentue Mil Mi-28N- tai Mil Mi-35M -koptereita sekä kolmas lentue Mil Mi-8AMTŠ -koptereita.
Krasuha

1RL257 Krasuha-4 on venäläinen elektronisen sodankäynnin järjestelmä. Järjestelmä on tarkoitettu häiritsemään ja aiheuttamaan vahinkoa vihollisen järjestelmille ja kommunikaatiolle kuten matalalla Maan kiertoradalla oleville satelliiteille, maahan sijoitetuille tutkille ja valvontalentokoneille (AWACS).
Järjestelmä toimii 150–300 kilometrin säteellä. Järjestelmä toimii tuottamalla voimakkaita häiriösignaaleja tutkan ja muiden radiolähteiden taajuuksilla.
Järjestelmän on suunnitellut ja valmistanut Brjanskin sähkömekaaninen tehdas (KRET), ja ensimmäiset järjestelmät on otettu käyttöön vuonna 2013.
Krasuha-4 on suunniteltu täydentämään Krasuha-2-yksiköitä.
1L269 Krasuha-2 on maahan sijoitettu järjestelmä, joka on suunniteltu häiritsemään AWACS-tutkaa 250 kilometrin säteellä. Krasuha-2 häiritsee lentokoneisiin sijoitettua tutkaa, tutkaohjattuja aseita ja ohjuksia. Ohjukset eivät saavuta kohdettaan, koskaan niille annetaan väärennetty kohde etäällä oikeasta. Venäjä käyttää Krasuha-2:ta suojaamaan Iskander-ohjusyksiköitä.
Järjestelmää on käytetty miehittämättömiä ilma-aluksia vastaan Syyrian sodassa.
Mustola (Lappeenranta)

Mustola on Lappeenrannan kaupunginosa. Mustola sijaitsee noin 8 kilometriä Lappeenrannan keskustasta itään päin. Mustola kuuluu Lappeenrannan alueellisessa jaossa Lauritsalan alueeseen.
Saimaan kanava kulkee alueen halki ja sen varrella ovat Mustolan lampi ja Mustolan sulku. Noin kilometri alavirtaan sulusta on Mustolan satama. Sulun pohjoispuolella sijaitsee asuinalue.
Stadio Cino e Lillo Del Duca

Stadio Cino e Lillo Del Duca on Italiassa Ascoli Picenon kaupungissa sijaitseva urheilustadion, joka on valmistunut vuonna 1962. Se on muun muassa Ascolin jalkapallojoukkueen kotikenttä. Stadionilla ovat pelanneet otteluitaan myös Italian miesten- ja naisten jalkapallomaajoukkueet sekä Italian rugbymaajoukkue. Stadion on nimetty liikemiesveljesten Cino ja Lillo Del Ducan mukaan.
Albert Akulov

Albert Petrovitš Akulov () oli neuvostoliittolainen diplomaatti ja KGB:n residentti, joka toimi Suomessa Neuvostoliiton suurlähetystössä yhteensä 23 vuotta.
Ensimmäisen kerran hän saapui Helsinkiin syyskuussa 1954. Akulov puhui täydellistä suomea. Hänet karkotettiin maasta 1973, mutta hän palasi kymmenen vuotta myöhemmin "toivottuna vieraana" takaisin.
Toiminta.
1970-luvulla Akulov oli virallisesti lehdistöavustaja ja KGB:n eversti.
Akulov luovutti Päivän Sanomat -lehden päätoimittaja Eero Santalalle (KGB:n koodinimi "Samuel") kansanedustaja Georg C. Ehrnroothin kirjeenvaihtoa, joka julkaistiin lehdessä tavoitteena Ehrnroothin mustamaalaus. Jo pelkästään kirjeenvaihto Yhdysvaltain republikaanipuolueen jäsenen kanssa riitti Suomessa Ehrnroothin leimaamiseksi fasistiksi, jopa hänen oman puolueensa RKP:n toimesta.
Akulov karkotettiin Suomesta keväällä 1973 yrityksestä rekrytoida Turkin suurlähettilään autonkuljettaja KGB:n kuriiriksi.
Viimeisellä komennuksellaan Akulov oli lähetystöneuvos.
Teoksia.
Akulov on kirjoittanut muistelmateoksen "Vuodet Tehtaankadulla" (20 лет на Техтаанкату), joka ilmestyi 1996 Esa Adrianin suomentamana ja Otavan kustantamana ().
Lonnie Liston Smith

Lonnie Liston Smith (s. 28. joulukuuta 1940 Richmond, Virginia) on yhdysvaltalainen pianisti ja kosketinsoittaja, jonka tyylilajeja ovat jazz, soul ja funk. Smith on soittanut Gato Barbierin, Art Blakeyn, Betty Carterin, Miles Davisin, Rahsaan Roland Kirkin ja Pharoah Sandersin kokoonpanoissa. Vuodesta 1973 hän on tehnyt soolouraa.
Lonnie Liston Smith löysi 16-vuotiaan basisti- ja jazzsäveltäjälupauksen Marcus Millerin, otti tämän mukaan sooloalbumilleen "Exotic Mysteries" (1978) ja saattoi tämän myöhemmin yhteen Miles Davisin kanssa.
Elämä ja ura.
Smith valmistui musiikkipedagogiksi Baltimoren Morgan State Universitystä vuonna 1961, muutti New Yorkiin ja pääsi kosketinsoittajaksi rumpali Art Blakeyn kokeilevaan Jazz Messengers -yhtyeeseen. Sen jälkeen hän soitti rumpali Max Roachin yhtyeessä ja vuonna 1965 multi-instrumentalisti Rahsaan Roland Kirkin kanssa muun muassa tämän albumilla "Rip, Rip and Panic".
Siihen asti pianoa soittanut Smith alkoi kokeilla sähköisiä kosketinsoittimia liityttyään vuonna 1958 Pharoah Sandersin kiertuekokoonpanoon. Pari vuotta myöhemmin hän aloitti yhteistyön Miles Davisin kanssa, kunnes siirtyi soolouralle 1973.
Smith vieraili ensi kertaa Suomessa vuonna 2009, jolloin hän soitti yhtyeineen helsinkiläisen Funky Elephant -ryhmän 15-vuotisjuhlaillassa Virgin Oil -ravintolassa.
H.E.A.T (albumi)

H.E.A.T on ruotsalaisen rock -yhtye H.E.A.Tin samanniminen debyyttialbumi, joka julkaistiin 28. huhtikuuta 2008.
Address the Nation

Address the Nation on ruotsalaisen rock -yhtye H.E.A.Tin kolmas studioalbumi, joka julkaistiin 26. maaliskuuta 2012.
Tearing Down the Walls

Tearing Down the Walls on ruotsalaisen rock -yhtye H.E.A.Tin neljäs studioalbumi, joka julkaistiin 26. maaliskuuta 2014.
Into the Great Unknown

Into the Great Unknown on ruotsalaisen rock -yhtye H.E.A.Tin viides studioalbumi, joka julkaistiin 22. syyskuuta 2017.
H.E.A.T. II

H.E.A.T II on ruotsalaisen rock-yhtyeen H.E.A.Tin kuudes studioalbumi, joka julkaistiin 21. helmikuuta 2020.
Mälkiä (Lappeenranta)

Mälkiä on Lappeenrannan kaupunginosa. Se sijaitsee noin 8 kilometriä Lappeenrannan keskustasta itään päin. Mälkiä kuuluu Lappeenrannan alueellisessa jaossa Lauritsalan alueeseen.
Saimaan kanava kulkee alueen länsireunassa ja sen varrella alueen lounaisosassa on Mälkiän sulku. Mälkiän asuinalue sijaitsee kanavan koillispuolella. Pontuksen koulu sijaitsee alueen pohjoisosassa.
Mikythos

Mikythos (, ) oli antiikin kreikkalainen Rhegionin ja Zanklen tyranni noin vuodesta 476 eaa. alkaen. Hän oli Khoiroksen poika ja alun perin Rhegionin tyranni Anaksilaan orja. Tämän kuoltua lahjakkaaksi todettu Mikythos sai alueen hallinnan. Häntä pidetään Pyksus-nimisen siirtokunnan perustajana Italian länsirannikolle vuonna 471 eaa. siitä huolimatta että kävi tappiollisen sodan Tarasta vastaan pari vuotta aiemmin. Mikythoksella oli vallanperimykseen liittyviä kiistoja Syrakusan tyrannin Hieron I:n, Anaksilaan ystävän kanssa. Kun Anaksilaan pojat alkoivat aikuistuttuaan vaatia valtaa, Mikythos antoi periksi ja siirtyi Tegeaan Peloponnesokselle.
Music hall

Music hall on Englannissa 1800-luvun puolivälistä 1920-luvulle asti suosittu lavaviihteen muoto. Music halliksi kutsuttiin sellaisia varietee-esityksiä, joita järjestettiin suurissa konserttisaleissa ja jotka sisälsivät musiikkia ja komediaa. Esiintyjät esiintyivät lavalla ja yleisö istui pöytien ääressä virvokkeita nauttien.
Music hall -esityksessä nähtiin laulajia, koomikoita, tanssijoita ja näyttelijöitä, joskus myös jonglöörejä, akrobaatteja ja taikureita. Yhden illan show’ssa esiintyi kuudesta kahdeksaan esiintyjää. Esitykset olivat kansanomaisia, ja niissä kävi etenkin työväenluokkaisia miehiä.
Music hall -teatteri perustuu Englannin kaupunkimajatalojen "taproom concert" -viihteeseen, jota alettiin esittää vuoden 1751 alkoholilisenssilain jälkeen suurissa saleissa. Vuodesta 1843 alkaen alkoholijuomien käyttö ja tupakointi sallittiin music hall -teattereissa mutta kiellettiin tavallisissa teattereissa. Music hallin pioneeri oli Charles Morton, joka rakennutti vuonna 1852 Lontooseen Morton’s Canterbury Hall -teatterin.
Äänielokuvat alkoivat syrjäyttää music hallia 1920-luvulla, ja music hall -teatterit muutettiin elokuvateattereiksi. Toisen maailmansodan jälkeen Englannin sadoista music hall -teattereista oli jäljellä enää muutama.
Vasyl Hohol-Janovskyi

Vasyl Hohol-Janovskyi (), Vasilii Gogol, (1777 Kuptsynskyi (nyk. Hoholeve), Pultavan alue – maaliskuussa 1825 Kybyntsin lähellä) oli kasakkasukuinen maanomistaja ja ukrainaksi kirjoittanut näytelmäkirjailija. Hänen poikansa oli kirjailija Nikolai Gogol. Paikallisen ylimyksen tilalla 1820-luvulla esitettyjä Hoholin näytelmiä ovat "Sobaka-vivtsia" sekä farssi "Prostak, ili hitrost’ ženštšiny, perehitrennaia soldatom", joka muistuttaa Ivan Kotljarevskyin näytelmää "Moskal’-tšarivnyk".
Ammoniumoksalaatti

Ammoniumoksalaatti ((NH4)2C2O4) on ammonium- ja oksalaatti-ionien muodostama ioniyhdiste. Yhdistettä voidaan käyttää tekstiilien käsittelyssä, muiden oksalaattien valmistukseen ja analyyttisen kemian reagenssina.
Ominaisuudet, valmistus ja käyttö.
Huoneenlämpötilassa ammoniumoksalaatti on valkoista tai väritöntä kiteistä ainetta. Kidevedettömän yhdisteen lisäksi tunnetaan myös kidevedellinen monohydraatti (NH4)2C2O4·H2O. Kidevesi poistuu rakenteesta kuumennettaessa. Ammoniumoksalaatti liukenee kohtalaisesti veteen. Kuumennettaessa yhdiste hajoaa.
Ammoniumoksalaattia valmistetaan neutraloimalla oksaalihappoa ammoniakilla.
(COOH)2 + 2 NH3 → (NH4)2C2O4 + H2O
Ammoniumoksalaattia voidaan käyttää tekstiilien käsittelyssä peittausaineena ja nahan käsittelyissä. Lisäksi sitä käytetään muiden oksalaattisuolojen valmistamiseen, raskasmetallien saostamiseen veteen liukenemattomina oksalaatteina ja analyyttisen kemian reagenssina.
Atlas (yhtye)

Atlas on suomalainen, vuonna 2015 Nokialla perustettu metallimusiikin yhtye, jonka tyylilajeja ovat metalcore ja djent.
Keväällä 2018 yhtye kiersi Balttiaa yhdysvaltalaisen metalcore-yhtye Miss May I:n kanssa. Maaliskuussa 2019 yhtye solmi levytyssopimuksen saksalaisen Long Branch Recordsin kanssa.
Primitive (Atlaksen albumi)

Primitive on Atlaksen debyyttialbumi, joka julkaistiin 5. lokakuuta 2018.
Ukko (Atlaksen albumi)

Ukko on Atlaksen toinen studioalbumi, joka julkaistiin 10. joulukuuta 2021.
Jussi Aaltonen (jääpalloilija)

Jussi Aaltonen (s. 4. huhtikuuta 1989) on suomalainen jääpalloilija. Hän edustaa Ruotsin Elitserienissä pelaavaa Vetlandaa ja on pelipaikaltaan maalivahti.
Seurajoukkueura.
Aaltonen on Porin Narukerän kasvatti. 
Aaltonen siirtyi Ruotsiin vuonna 2012. Vuodet 2014-2024 Hän edusti IFK Motalaa.
Joulukuussa 2024 Aaltonen siirtyi Åby Tjureda IF:ään.
Huhtikuussa 2025 Aaltonen siirtyi Vetlanda BK:hon kahden vuoden sopimuksella.
Lokakuussa 2025 Aaltonen valittiin Vuoden jääpalloilijaksi.
Maajoukkueura.
Aaltonen teki arvokisadebyyttinsä Suomen paidassa vuoden 2019 MM-kilpailuissa Ruotsissa. Suomi voitti kisoissa pronssia.
Yksityiselämä.
Aaltosen veli Ville Aaltonen pelaa jääpalloa Porin Narukerässä.
Saavutukset.
Maajoukkueessa:
Seurajoukkueessa:
Anaksilas Rhegionlainen

Anaksilas (, ) tai Anaksilaos (, ) (k. 476 eaa.) oli antiikin kreikkalainen Rhegionin kaupunkivaltion tyranni, siihen aikaan kun muun muassa Samoksen ja Joonian pakolaisia saapui suurissa määrin Sisilian Zankleen nykyisen Messinan seudulle vuoden 494 eaa. vaiheilla. Herodotoksen mukaan Anaksilas ajoi heidät pois ja muutti kaupungin mimen Zanklesta Messeneksi. Noin vuonna 480 eaa. Anaksilas sai karthagolaisten avun apelleen, Himerassa valtaa pitäneelle Terillokselle taistelussa Theronia vastaan. Anaksilaan orjana toiminut Mikythos sai tilapäisesti Rhegionin vallan palkkiona lastensa suojelusta, kun Anaksilas itse kuoli vuonna 476 eaa. Anaksilas itse oli Kretineen poika ja peloponnesoslaista syntyperää kuten Mikythoskin.
Anaksilas lienee Richar Bentleyn ja Alexander Dycen mukaan ollut Olympian kisojen voittaja.
Carl Spitzweg

Carl Spitzweg (5. helmikuuta 1808 München – 23. syyskuuta 1885 München) oli saksalainen taidemaalari.
Elämä ja ura.
Spitzweg opiskeli taidetta enimmäkseen ominpäin ja työskenteli Münchenissä. Hän elätti itsensä jonkin aikaa apteekin proviisorina kotikaupungissaan ja siirtyi vasta myöhään täysin taideuralle. Hän asui Münchenissä pienessä asunnossa kerrostalossa, josta oli näköala vanhaan kaupunkiin, jonka vaikutus näkyy myös hänen maalauksissaan. Vuonna 1851 hän teki Eduard Schleichin kanssa opintomatkan Pariisiin, Lontooseen ja Antwerpeniin.
Paitsi romanttisen haavemaisia maisemia Spitzweg maalasi Biedermaier-ajan elämästä pienikokoisia ja tarkkapiirteisiä humoristisen idyllimäisiä laatukuvia, joissa hän tavallisesti esittää määrättyjä tyyppejä (yksinäisiä runoilijoita, oppineita, yövartioita, erakoita ynnä muuta). Vuodesta 1844 Spitzweg toimi "Fliegende Blätter" -lehden innokkaana ja ansiokkaana avustajana. Spitzwegin teoksista on julkaistu "Spitzweg-Mappe" (1887–88) ja "Spitzweg-Album" (1896).
Witiza

Witiza, myös Wittiza tai Vitiza (noin 686 – 710 Toledo) oli visigoottien kuningas vuosina 702–710. Hän oli kuningas Egican poika, ja seurasi isäänsä valtaistuimella vuonna 702. Sitä ennen hän oli toiminut muutaman vuoden isänsä kanssahallitsijana. Witizan valtaannousun tarkka ajankohta vaihtelee eri lähteissä, mutta se ajoittunee vuosille 700–702. Witiza mainitaan paheelliseksi mieheksi, jolla oli useita vaimoja ja jalkavaimoja.
Hvardijsken lentotukikohta

Hvardijsken lentotukikohta (, , ’Gvardeiskojen lentotukikohta’) tai Hvardijsken sotilaslentokenttä (, ) (ICAO: UKFG), on Ukrainan Krimin autonomisen tasavallan Simferopolin piirissä, kolme kilometriä Hvardijsken () kaupunkityyppisen taajaman keskustasta länteen sijaitseva sotilastukikohta. Tukikohta sijaitsee alle 10 kilometriä Simferopolin kansainvälisestä lentoasemasta pohjoiseen ja maanteitse noin 25 kilometriä Simferopolista luoteeseen. Keväästä 2014 se on ollut osa Venäjän miehittämää Krimin niemimaata.
Hvardijsken lentotukikohdassa toimi joulukuussa 2021 Venäjän 37. yhdistetty ilmarykmentti (37 SAP). Siihen kuuluu kaksi hävittäjälentuetta, joista yhden lentokonetyyppi on Suhoi Su-24M (tai Suhoi Su-24MS tai Suhoi Su-24MR) ja toisen Suhoi Su-25SM (tai Suhoi Su-25UB).